# பச்சைக் கொண்டை கிளிஞ்சான்


இதன் மற்ற பொதுப் பெயர்களாக **பம்ப்ஹெட் கிளி மீன்,** **ஹம்ப்ஹெட் கிளி மீன்,** **இரட்டை தலை கிளி மீன்,** **எருமை கிளி மீன்,** **மாபெரும் கிளி மீன்** போன்றவை உள்ளன.  

இது *போல்போமெடோபோன்* என்ற பேரினத்தில் உள்ள ஒரே இன மீனாகும். இது பவளப்பாறைகளில் வாழும் மிகப்பெரிய தாவர உண்ணி மீன் ஆகும்.  

## இனங்கள் விளக்கம்
இந்த மீனின் முதன்மை அடையாளமாக, இதன் செங்குத்து தலையில் உள்ள புடைப்பு போன்ற வீக்கம் உள்ளது. மற்ற கிளிமீன்களைப் போலல்லாமல் இதன் தலையின் முன் முனை தவிர உடலானது செதில்களால் ஒரே மாதிரியாக மூடப்பட்டிருக்கும். இந்த மீன்கள் பெரும்பாலும் வெளிர் பச்சை முதல் இளஞ்சிவப்பு நிறம் வரை இருக்கும். இந்த இனத்தின் நிற வேறுபாடு பாலினத்துடன் தொடர்புடையதாக இருக்காது. இதில் இளம் வயது மீன்களுக்கு நெற்றியில் புடைப்பு வீக்கம் இருக்காது. வளர்ந்த பிறகே இவ்வாறான புடைப்பு உருவாகிறது. இவற்றின் தட்டுபோன்ற பற்கள் நன்கு தெரியக்கூடியதாக இருக்கும். அந்தப் பற்களை இவற்றின் உதடுகள் ஓரளவு மூடியபடி இருக்கும். இந்த இன மீன்கள் மெதுவாக வளரக்கூடியன. இவை நீண்ட காலம் (40 ஆண்டுகள் வரை) வாழக்கூடியன. இவை தாமதமாக இனப்பெருக்கம் செய்வதால் குறைந்த விகிதத்திலேயே இவற்றின் எண்ணிக்கை கூடுகிறது.  

இந்த இனம் அளவில் பெரியது. இது பொதுவாக சிறிய கூட்டமாக திரியக்கூடியது. ஒரு குழுவில் ஏறத்தாழ 75 மீன்கள் இருக்கும்.  

## இனப்பெருக்கம்
பச்சை கொண்டை கிளிஞ்சான் மீன்களுக்கு, பாலியல் ரீதியாக நிற வேறுபாடு அற்றவை. பெண் மீன்கள் பொதுவாக நிலவு சுழற்சியின் போது வெளிப்புற திட்டுச் சரிவுக்கு அருகில் அல்லது வாய்களுக்கு அருகில் முட்டையிடுகிறது, பொதுவாக அமாவாசைக்கு சற்று முன்பு முட்டையிடுகிறது.  

வயது வந்த பச்சை கொண்டை கிளிஞ்சான் தன் உணவுக்காக தன் தலையால் பவளப்பாறைகளை மோதி இடித்து உடைந்த துண்டுகளை உணவாக்கிக் கொள்ளும். வயது வந்த ஒவ்வொரு மீனும் வருடத்திற்கு ஐந்து டன் உயிருள்ள பவளப்பாறை துண்டுகளை உட்கொள்கிறது. இந்த மீன்கள் பவளப்பாறைகள், குகைகள், மூழ்கிய கப்பல்கள் போன்றவற்றில் இரவில் கூட்டமாக தூங்குகின்றன. இந்த மீன்களில் ஆண் மீன்கள் ஆடுகள் போல தலை முட்டி சண்டையிடுவதும் உண்டு.  

## பாதுகாப்பு
இந்த இனம் பெரிய அளவுவும், மெதுவான வளர்ச்சியும் கொண்டவை. இவை கூட்டமாக திரியும் பண்பு கொண்டுள்ளதால் அதிகப்படியான மீன்பிடித்தலுக்கு உள்ளாகின்றன. இந்த இன மீன்கள் வாழும் எல்லை முழுவதும் மீனவர்களால் அதிகம் தேடப்படுகின்றன, மேலும் இவை அதிக மீன்பிடித்தலால் அருகிவருகின்றன. . குத்தீட்டி மீன்பிடிப்பாளர் மற்றும் வலைவீசி மீன்பிடிப்பவர்களால் இந்த மீன்கள் கூட்டமாக இரவில் தூங்கும்போது குறிவைக்கின்றன. இந்த இனம் 2004 இல் NOAA/NMFS ஆல் கவலைக்குரிய இனமாக அடையாளம் காணப்பட்டது. அதாவது இந்த இனங்கள் அச்சுறுத்தலுக்கு உட்பட்ட இனமாக கருதப்படுகிறது. ஆனால் அழிந்து வரும் இனங்களை பாதுகாக்கும் சட்டத்தின் கீழ் பட்டியலில் சேர்க்க போதுமான தரவுகள் இல்லை.  

இவற்றின் வாழ்விட சீரழிவு இவற்றின் வீழ்ச்சியை துரிதப்படுத்தியுள்ளன. நீரின் மோசமான தரத்தால் இளம் குஞ்சுகளின் வாழ்விடங்கள் சீரழிந்துபோயுள்ளன.  

இசுகூபா மூழ்கலின் போது ஈட்டி மீன்பிடித்தல் அமெரிக்க சமோவாவில் 2001 இல் தடை செய்யப்பட்டது. வேக் தீவு, ஜான்ஸ்டன் பவளத்தீவு, பால்மைரா பவளத்தீவு ஆகியவற்றைச் சுற்றியுள்ள கடலோர நீர்நிலைகளில் இருந்து குறைந்த பயன்பாட்டு கடல் பாதுகாக்கப்பட்ட பகுதிகளாகப் பாதுகாக்கப்படுகின்றன. அதாவது இந்த மீனைப் பிடிக்க அமெரிக்காவின் எந்தவொரு நபரும் சிறப்பு அனுமதி பெற்றிருக்க வேண்டும். மேலும், இந்த பிராந்தியங்களைச் சுற்றியுள்ள அமெரிக்க பிரத்தியேக பொருளாதார மண்டல நீர்நிலைகளில் மாலை 6 மணி முதல் காலை 6 மணி வரை இசுகூபா மூழ்கலில் ஈட்டி மீன் பிடித்தல் தடை செய்யப்பட்டுள்ளது. பலாவில் உள்ள மீன்கள் இப்போது ஏற்றுமதி தடை மூலம் பாதுகாக்கப்படுகிறது.